রুমায় অপহৃত অবসরপ্রাপ্ত সেনা কর্মকর্তার মুক্তি
বান্দরবানের রুমায় অপহরণের ১৫ দিন পর শুক্রবার অবসরপ্রাপ্ত সেনা কর্মকর্তাকে মুক্তি দিয়েছে বিচ্ছিন্নতাবাদী সংগঠন কেএনএফ। মুক্তি পাওয়া ব্যক্তি সেনাবাহিনীর ২৬ ইঞ্জিনিয়ারিং ব্যাটালিয়নের অবসরপ্রাপ্ত সার্জেন্ট মো. আনোয়ার হোসেন।







আইনশৃঙ্খলা বাহিনী ও স্থানীয়রা জানায়, রুমা উপজেলার বগালেক-ক্যাওক্রাডং সড়ক নির্মাণ কাজের প্রকল্প এলাকা থেকে অস্ত্রের মুখে অবসরপ্রাপ্ত সেনা কর্মকর্তাসহ ৩ জনকে অপহরণ করা হয়েছিল ১৭ মার্চ। অপহরণের কয়েকদিন পর ট্রাকচালক মো. মামুন ও শ্রমিক আব্দুর রহমানকে ছেড়ে দিলেও অবসরপ্রাপ্ত সেনা কর্মকর্তাকে আটকে রেখে বিভিন্ন সময়ে যৌথ বাহিনীর অভিযানে আটক তাদের সদস্যদের ছেড়ে দিতে বন্দি বিনিময়ের প্রস্তাব দেয় পাহাড়ের বিচ্ছিন্নতাবাদী সশস্ত্র সংগঠন কুকি চীন ন্যাশনাল ফ্রন্ট (কেএনএফ)। তবে সরকারি সংস্থাগুলোর সাড়া না পেয়ে অবসরপ্রাপ্ত সেনা কর্মকর্তাকে হত্যার হুমকিও দেওয়া হয়েছিল কেএনএফের সামাজিক যোগাযোগ মাধ্যমের পেজ থেকে। তবে অপহরণের ১৫ দিন পর শুক্রবার দুপুরে অপহরণকারীরা বগালেক-ক্যাওক্রাডং সড়কের পার্শ্ববর্তী এলাকায় তাকে ফেলে রেখে যায়। খবর পেয়ে তাকে উদ্ধার করে রুমা বগালেক আর্মি ক্যাম্পে নিয়ে যাওয়া হয়। বর্তমানে তিনি বগালেক ক্যাম্পেই রয়েছেন। অপহৃতের পরিবারকে মুক্তি পাওয়ার খবরটি জানিয়ে দেওয়া হয়েছে।




অপহৃতের মুক্তিপণ বাবদ ৬ লাখ টাকা অপহরণকারীদের দেওয়া হয়েছে বলেও খবর পাওয়া গেছে। তবে মুক্তিপণের বিষয়টি অস্বীকার করে রুমা থানার ভারপ্রাপ্ত কর্মকর্তা আলমগীর হোসেন জানান, অপহৃত অবসরপ্রাপ্ত সেনা কর্মকর্তা আনোয়ার হোসেনকে মুক্তি দেওয়া হয়েছে। এর আগে অন্য দুজন শ্রমিককে মুক্তি দেওয়া হয়েছিল। যৌথ বাহিনীর সাঁড়াশি অভিযানের মুখে অপহৃতদের মুক্তি দেওয়া হয়েছে।

বান্দরবানের রুমায় অপহরণের ১৫ দিন পর শুক্রবার অবসরপ্রাপ্ত সেনা কর্মকর্তাকে মুক্তি দিয়েছে বিচ্ছিন্নতাবাদী সংগঠন কেএনএফ। মুক্তি পাওয়া ব্যক্তি সেনাবাহিনীর ২৬ ইঞ্জিনিয়ারিং ব্যাটালিয়নের অবসরপ্রাপ্ত সার্জেন্ট মো. আনোয়ার হোসেন।